ไฟแนนซ์ทูเดย์
โดย...ช.ชดา
30 พ.ค. 2559

โดย...ช.ชดา
การลาออกของ ญนน์ โภคทรัพย์ กรรมการผู้จัดการ ธนาคารไทยพาณิชย์ ซึ่งจะมีผลตั้งแต่วันที่ 1 ก.ค.นี้ เป็นการผ่าทางตันให้กับคณะกรรมการธนาคารที่รักพี่เสียดายน้อง ไม่อาจตัดใจเลือกใครขึ้นเป็นเบอร์ 1 ขององค์กรได้ จึงแต่งตั้งให้ อาทิตย์ นันทวิทยา ขึ้นเป็นประธานเจ้าหน้าที่บริหาร และ ญนน์ เป็นกรรมการผู้จัดการ การแบ่งงานมีขอบเขตชัดเจน และทั้งสองคนมีความเท่าเทียมกันในการบริหาร แต่สไตล์การทำงานที่แตกต่างและในชีวิตจริงที่ไม่อาจเท่าเทียมกันได้ สร้างปัญหาให้การทำงานไม่ลื่นไหลบ้าง การลาออกของญนน์ดูไปแล้วเหมือนเดินตามรอย “เคซี” กรรณิกา ชลิตอาภรณ์ ที่ไม่ขอต่ออายุ ขอนั่งเป็นกรรมการอย่างเดียว เวลาที่เหลือสามารถรับงานที่ถนัดอื่นๆ ได้
บอร์ดแบงก์ไทยพาณิชย์ควรถือโอกาสนี้ ตั้งอาทิตย์ควบตำแหน่งเดิมของญนน์ไปเลย น่าจะดีกว่าไปหาคนมาบริหารคู่และเสี่ยงต่อการมีปัญหาเดิมๆ อีก
ปลายปีนี้จะมีซีอีโอ 3 ธนาคารจะครบวาระ หนึ่ง บุญทักษ์ หวังเจริญ จากธนาคารทหารไทย สองคือ สุภัค ศิวะรักษ์ จากธนาคารซีไอเอ็มบี ไทย สามคือ วรภัค ธันยาวงษ์ กรรมการผู้จัดการ ธนาคารกรุงไทย
สองท่านแรกค่อนข้างชัดเจนว่าจะไม่ขอต่ออายุ ส่วนตำแหน่งกรรมการผู้จัดการธนาคารกรุงไทย มีลือมาตลอดว่าจะเปลี่ยนตัว แต่ อภิศักดิ์ ตันติวรวงศ์ รมว.คลัง อดีตกรรมการผู้จัดการแบงก์กรุงไทย พูดชัดๆ ว่า ไม่มีความขัดแย้งหรือไม่พอใจการทำงานของวรภัคเลย เพราะเคยนั่งในตำแหน่งนี้มาก่อน เข้าใจดีว่าอะไรเป็นอะไร แต่อีกนานกว่าจะสิ้นปีก็จับตาดูกันต่อไป
ธนาคารเพื่อการเกษตรและสหกรณ์การเกษตร (ธ.ก.ส.) ใจป้ำ ยอมควักเนื้อจ่ายเบี้ยประกันนาข้าวให้ลูกค้า หากกู้เงินไปเป็นทุนปลูกข้าวก็จะแถมประกันความเสียหายจากภัยธรรมชาติให้ไปเลย จากเดิมที่คิดว่าเบี้ยประกันไร่ละ 120 บาท จะอุดหนุนให้ 100 บาท ให้ลูกค้าจ่ายเอง 20 บาท แต่ ธ.ก.ส.คิดไปคิดมาแล้วออกให้เลยดีกว่า ทำประกัน 25-30 ล้านไร่ ก็จ่ายเบี้ยประกันไม่กี่พันล้าน แต่ช่วยประหยัดงบของรัฐบาลที่จะช่วยชาวนาได้คุ้ม